Fynproe saam met 'n singende sjef | Mossel Bay Advertiser
Fynproe saam met 'n singende sjef
Thursday, 20 October 2016, 07:03
SUID-KAAP NUUS - Die Suid-Kaap Fynproewersgilde sluit 2016 op 'n hoë noot af met die optrede van die bekende singende sjef, Kevin Leo as gaskok en -kunstenaar by hulle byeenkoms op Donderdag 3 November in die Mosselbaai-stadsaal.
Dit begin om 09:30.
Leo is bekend vir sy pragtige tenoorstem en vertolking van veral ligte klassieke musiek. Hy is boonop 'n bekende akteur wat in die sepies, Binneland en 7de Laan opgetree het en het ook die rol van die Italiaanse bakker in die rolprent, Liefling vertolk.
Tuis is Kevin egter baie bekend vir die heerlike disse wat hy met passie voorberei en aan sy vriende voorsit. Die afgelope paar jaar tree hy dan ook op by private wonings waar hy al die disse voorberei en gaste met sy stem vermaak.
Tydens hierdie geleentheid gaan Kevin demonstreer hoe om bruschetta, 'n heel kruisskyf-roulade en 'n sjokoladevulkaan te maak. Na elke gereg proe almal heerlik saam aan die disse en daarmee saam aan 'n wyntjie uit die kelders van Groenland, Backsberg en Boplaas wat elke gereg perfek komplementeer.
Daar sal ook 'n Kersmark tydens die geleentheid wees waar geskenke vir Kersfees te koop aangebied sal word.
Die stalletjies se artikels wissel van silwerware, masjienborduurwerk, sampioene, sjokolade tot allerlei juweliersware, eetware, olywe en wyn. Die kaartjies kos R250 en is vooraf beskikbaar by Marinda by 082 577 5187.